Luister: Christiaan Baartman koester verliefdheid in nuwe snitChristiaan Baartman. (Foto: verskaf) ’n Hart wat vinniger klop, ’n maag vol vlinders en ’n kop propvol muisneste is presies wat Christiaan Baartman in sy nuwe enkelsnit, “Dis jy”, besing. Dié nuwe liedjie met sy interessante klank het ontstaan toe Baartman, wat in sy 30’s is, onlangs halsoorkop verlief geraak het op iemand. Hoewel die verhouding van korte duur was, het hy besef dat die gevoel van verliefdheid iets is wat altyd gekoester moet word. “Ek het besef dat ek nog steeds verlief kan raak. As jy ouer raak, raak dit moeilik om verlief te raak,” het Baartman aan Maroela Media vertel. “‘Dis jy’ gaan oor daardie oorweldigende gevoel wanneer ŉ mens dink – dis net jy, daar is niemand anders nie.” Dié verhouding het Baartman die waardevolle les geleer dat ŉ mens nooit te oud is om verliefdheid te ervaar nie, juis die rede waarom hy voortgegaan het om die liedjie te skryf en uit te reik. Baartman is al sedert die vroeë 2000’s in die Afrikaanse vermaakbedryf werksaam en het liedjies soos “My vrou”, “Stof”, en “As hy vir jou nog lief was” op sy kerfstok. Hy was destyds ’n deelnemer aan Idols en het ook onlangs as deelnemer in The Voice sy buiging gemaak. Hy het selfs al ’n keer of wat in die hartjie van country-musiek, Nashville, gaan draai. Hier het hy lewensveranderende ervaringe gehad en het selfs by die bekende Blueburd Café, die tuiste van liedjieskrywers, opgetree. Baartman het reeds op die ouderdom van 12 besef dat dié kafee, waar liedjieskrywers byeenkom en mekaar se musiek geniet, ’n plek is waar hy ’n besoek moet aflê. Die fokus wat die kafee op liedjieskrywers plaas, is veral iets wat hom gelok het. “Dit was my lewensdroom om soontoe te gaan en die gemeenskap van liedjieskrywers te ervaar.”